Sjávarkistan hefur verið starfrækt í húsnæði Sjávarsafnsins í Ólafsvík síðastliðin tvö sumur en hún er á vegum Átthagastofu Snæfellsbæjar . Nýverið var auglýst eftir aðila til að taka rekstur Sjávarkistunnar að sér í sumar og rann umsóknarfresturinn út 22. febrúar án þess að umsóknir bærust . Þó komu nokkrar fyrirspurnir um starfsemina til Átthagastofu . Enn stendur fólki til boða að sækja um og segir Kristín Árnadóttir hjá Átthagastofunni í samtali við Skessuhorn vonast eftir að einhver grípi tækifærið og taki að sér reksturinn . „ Sjávarkistan hefur vakið mikla athygli og fólk gerir ráð fyrir áframhaldandi starfsemi , “ segir Kristín . Þeim sem hafa áhuga á að taka að sér rekstur Sjávarkistunnar eða vilja fá nánari upplýsingar er bent á að hafa samband við Átthagastofu Snæfellsbæjar .